Når man vælger at have en partner, som er en del år ældre, vil man naturligt være forskellige steder i livet. At din mand ikke længere har lyst til at rejse og opleve kan skyldes hans alder. Men det kunne også ske, selv om han var jævnaldrende med dig. Jeg har flere lignende breve fra par, hvor der ikke er stor aldersforskel. Men når det er sagt, ejer vi jo ikke hinanden, og derfor skal du efter min mening ikke spørge om lov til at rejse med en veninde. Du skal bare gøre det, for selvfølgelig skal du have luft under vingerne og gøre, hvad du har lyst til. Hvis din mand ikke kan acceptere det, må du stille ham et ultimatum. Ellers er det min fornemmelse, at det kommer til at gå helt galt imellem jer, og det er ikke det, du inderst inde ønsker. Derfor skal du kræve din frihed til at komme ud og opleve. Jeg håber det bedste for jer.